Minua on turha painostaa. Lopetan kirjoittamiseni vain omasta päätöksestäni, kirjoittaa Lasse Laatunen.

Lasse Laatunen. RIITTA HEISKANEN

Tunteet kuumenevat, otteet kovenevat ja vahingot kasvavat irtisanomisriidassa

Olen tällä palstalla kirjoittanut elokuun lopusta alkaen, millainen työmarkkinasyksy on tulossa, miten irtisanomisriita kärjistyy ja miten riidan ulkopuolisten eli teollisuuden ja suuren yleisön vahingot kasvavat.

Olisin toivonut olleeni väärässä, mutta niin ovat osapuolet maanneet kuin ovat pedanneet.

Nyt ollaan tilanteessa, ettei sellaista rauhaa rakentavaa kompromissia hallitus eivätkä huonoimmatkaan neuvottelijat pysty tekemään, etteikö se olisi parempi kuin tämä yhteiskuntarauhaa horjuttava tappelu. Olkoon kompromissin aihealue sitten mikä tahansa, työaikalaki tai työsopimuslaki tahi joku muu.

Teollisuusliiton irtisanoessa työajanpidennyssopimuksiaan ollaan jo tärvelemässä seuraavan neuvottelukierroksen edellytyksiä maltillisille ratkaisuille.

***

Luin viime viikon lopulla juttua MV-lehden Ilja Janitskinin saamasta tuomiosta. Jatkuvien kunnianloukkausten motiivina oli kohdehenkilöiden ”maineen tuhoaminen ja ammattitaidon kyseenalaistaminen”. Rangaistus ja korvaukset olivat kovia. Ihastelin tuomion oikeellisuutta.

Samalla sähköpostini kilahti.

Saamastani sähköpostista sain lukea olevani : ”toveri lasse”, ”SAK:n kaksoisagentti”, ”myyrä”, ”taantumuksen taavi” ja ”saatanan tunari”. Kirjoituksessa paheksuttiin, että olen julkisesti arvostellut ”isänmaallista hallitusta”. Samoin syytettiin, että olen ”tietoisesti tehnyt työnantajatahojen näkökulmasta heikkoja sopimuksia”. Sitten kysyttiin, ”osaatko hävetä myyräntoimintaasi” ja lopuksi tuli tuomio : ”Ainakin suomalaisten yrittäjien silmissä et nauti minkäänlaista arvonantoa tai luottamusta ja nykyisellään nimeesi liittyy joukko rumia sanoja”. Viesti päättyy uhkaukseen: ”Toivottavasti tajuat nyt lopettaa suomalaisen työn ja suomalaisen yrittäjyyden julkisen ja loukkaavan häpäisyn”.

Viestin lähettäjä on Suomen yrittäjien (SY) erään aluejärjestön varapuheenjohtaja, kauppaneuvos, kunniakonsuli ja Uppsalan juristi. En henkilökohtaisesti tunne miestä. Viesti oli ilmeisesti lähetetty Suomen yrittäjien Turun liittokokouksesta, koska kirjoittaja korosti rooliaan yrittäjäjärjestöaktiivina ja siinä annettiin ymmärtää yrittäjien olevan laajemminkin viestin takana.

Toivottavasti taustalla ei ole kuitenkaan SY:n toimitusjohtaja, entinen sanavapauden apostoli. En vastannut viestiin. Olisin vastannut, jos sen olisi lähettänyt joku vuorineuvoksista. Nyt kysymyksessä olevalta herralta tämä rima putosi jo aloituskorkeudessa.

***

Viestiä lukiessani ajattelin, ettei Uppsalassa ilmeisesti opeteta tai ei ainakaan opita rikosoikeutta. Jäin pohtimaan, että tälläkö tasolla on Suomen yrittäjien osallistuminen yhteiskunnalliseen keskusteluun.

Tunnen paljon Päijät- ja Itä-Hämeen sekä Lapin yrittäjiä. Monet ystäviänikin. Sivistynyttä porukkaa. He pystyvät asialliseen keskusteluun silloinkin, kun ovat eri mieltä.

Jos kyseistä kauppaneuvosta ja SY:ä ahdistaa aikanaan Elinkeinoelämän keskusliitossa ja sen edeltäjissä neuvottelemani kymmenien miljardien työeläkemaksurasituksen kevennykset, kela-maksumiljardin poisto työnantajilta, kolmen päivän koulutusvapaa-järjestelmän purkaminen jne., SDP:n Antti Rinne seuraavana pää- tai valtiovarainministerinä osaa ne varmaan heille palauttaa.

Lopetan kirjoittamiseni vain omasta päätöksestäni tai edustamani lehden pyynnöstä. Minua on turha painostaa. Kerron tämän viestin siksi, että se on valitettava esimerkki SY:läisestä edunvalvonnasta: raivolla pilataan yrittäjien asia, edunvalvonta ja maine. Toiseksi monet irtisanomiset ilmeisesti tapahtuvat samassa tunnetilassa ja siksi jutut hävitään oikeudessa.